Gedagte vir die dag: 'n Eensgesinde familie is vir die Here belangrik | Maroela Media
Psalm 133:1,3 – Hoe mooi, hoe wonderlik as broers en susters regtig vir mekaar lief is. Dit is soos dou wat vroegoggend van die Hermonberg afloop tot op Sion. Broers en susters wat regtig vir mekaar omgee, word deur die Here geseën; elke dag beleef hulle sy goedheid, elke dag van die lang lewe wat Hy skenk.
Daar is baie terreine van die lewe wat vandag as 'n slagveld beskou kan word. En daarvan is verseker gesinne waar daar baie onnodige en gevoellose skermutseling plaasvind soos ouers, broers en susters mekaar vernietig. Dit wat God bedoel het die oase in die woestyn moet wees, naamlik die gesin, het in baie gevalle die woestyn self geword. Die gesin is vir God baie belangrik. Reeds in Eksodus word die hoofde van gesinne aangesê om vir hulle gesinne 'n lam te gaan vang. Daar wys God juis dat die gesin vir Hom belangrik is. Josef en sy broers is 'n ander goeie voorbeeld van waar 'n gesin mekaar seermaak en nie in harmonie saamleef nie. Gelukkig verander die prentjie na ongeveer 13 jaar en is daar versoening tussen Josef en sy broers. God ag die gesin hoog en eenheid in die gesin is vir Hom baie belangrik. Daarom kan jy nie genoeg uit jou pad gaan om julle huis vir mekaar 'n aangename leefplek te maak nie. Ja, jou huis moet 'n tuiste wees waar almal mekaar waardeer en respekteer. Stel die voorbeeld en maak van jou huis 'n warm tuiste.
Liefdevolle verhoudings is 'n gesin se beste beskerming teen die uitdagings van die lewe.
Gebed: Here, laat my die voorbeeld stel en my gesin hoog as en dien. Maak my die een wat ons huis doelgerig 'n lekker plek vir almal maak tot u eer.